"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas One Way saade!
Nagu tavaliselt, toob saate teieni misjoniühendus One Way Mission.
Tere tulemast vaatama!
India One Way külas tähistatakse tänavu 10. juubelit.
Tapani Suonto küsitleb saate alguses India OneWay küla juhti Joel Kodali't.
- Tähistasime viimased paar päeva One Way küla 10. juubeliaastat.
Kümne aasta eest tulime siia esimest korda, ostsime selle maa
ja otsustasime ehitada siia küla.
Kas uskusid tol ajal, et ühel päeval saab see küla
koos kõigi hoonete ja vajalikuga valmis?
- Ausalt öeldes, oli seda raske uskuda.
Oleme näinud oma töös nende kümne aasta jooksul,
et iga võetud samm on olnud suur üllatus.
Igal sammu juures on olnud mingi ime element.
Üheks põhjuseks on see, et meie Jumal on imeline.
Tema nimi on Imeline. Nägime iga kord imesid.
Alati on toimunud midagi üllatavat. Me pole planeerinud kõike,
mis meil siin on. Jumal andis rohkem, kui palusime.
See on ime, mis algas 10 aasta eest ja iga ehitus on olnud ime.
Usun, et see pole veel lõppenud.
- Täna on meil selliste projektide suhtes rohkem teadmisi;
me ei unista enam, vaid tegutseme.
Kuidas näed täna One Way küla ja projektide tähendust?
- One Way küla on meie jaoks suur õnnistus,
eriti orbudele, leskedele, invaliididele, personalile,
kirikuliikmetele.
Hooneehitus on vaid väike osa meie tööst,
see pole olnud kõige tähtsam. Tähtsaim on inimelude ehitamine.
Paljud orvud tulevad tänavalt abitus olukorras
ning saavad siin abi ja armastust ja ehitavad üles oma elud.
See on meile ja lastele väga hinnaline.
Mõned lapsed, kes tulid siia kümne aasta eest,
töötavad firmades, õpivad ülikoolis.
See on meie töö suurim õnnistus ja väärtus.
Need lapsed tulevad tagasi, annavad oma palga
ning toovad kinke lastele ja leskedele.
On raske sõnadesse panna, kui elevil me sellest oleme.
See on antud töö väärtus.
Lesed, kes tulid siia üksildaste, hüljatute ja haigetena,
olles valmis surema, leidsid siit armastust ja hoolt
ning elasid edasi kõik need aastad ja on hea tervise juures.
Kõige tähtsam on, et nad leidsid siin Kristuse.
Midagi paremat meil polegi anda vaestele leskedele,
keda koheldi oma külades kui loomi.
Meie juures koheldakse neid kuninglikult.
Uued arengud nende elude hilises staadiumis
on selle töö väärtus.
Paljud lesed on siin surnud väärikal viisil,
mitte looma kombel tänaval, vaid nagu meie pereliikmed,
meie oma emad - siin on nad saanud sellise kohtlemise osaliseks.
Invaliidide olukord paraneb siin, nad ehitavad üles oma elud.
Nad olid oma külades lootusetus olukorras.
Siin leidsid nad kõik, mida vajasid.
Nende elud on põhjalikult paremuse poole muutunud.
Neid peeti kasutuiks, kuid nüüd leiavad nad ühiskonnas oma koha.
Need on selle töö saavutused.
Lisaks on hulgaliselt inimesi leidnud siin kümne aastaga Kristuse.
See on meie töö väärtus.
Me ei saa öelda, et meie seda tegime, vaid Jumal on selle kõik saavutanud.
Jumal armastab One Way küla ja see on Tema plaan.
Oleme näinud kümne aasta jooksul palju imesid.
Kõik on toimunud Jumala plaani järgi, see on küla juures kõige põnevam.
Need pole meie plaanid, vaid Jumal käib meie ees
ja paneb asjad paika.
- Kuidas on lood tänavalasteprojektiga?
- Tänavalasteprojekt on veel üks suur õnnistus.
Palvetasime aastaid Vijayvada tänavalaste eest.
Palusime pääste- ja rehabilitatsioonikeskust
ega arvanud kunagi, et see nii ruttu teoks saab.
Äkitselt on meil Vijayawadas päästekeskus
ja rehabilitatsioonikeskus.
Me ei suutnud isegi kujutleda, et see võib võimalik olla.
See on nii suur ime. Kõik juhtus kiiremini, kui mõistsime.
Jumal tõesti armastab tänavalapsi.
Laste päästmine tänavailt ja hiljem rehabilitatsioonikeskusse saatmine,
kust nad saadetakse kooli ja nad elavad nagu normaalsed lapsed
on suur õnnistus. Meie rõõm on piiritu.
Töö tänavalaste seas on meie teenistuse krooniks.
- Kuidas on lood koolidega?
- Alustasime viie aasta eest "Best Public" kooli.
Seegi on olnud suureks õnnistuseks.
Alustasime kooli, et anda oma lastele kvaliteetne haridus.
See algas 20 lapsega ingliskeelses keskkonnas.
Tänaseks käib koolis 540 last. Avasime selle ka teistele.
Küladest tuleb rahvast siia õppima. Koolis on kristlikud õpetajad.
Õppekava on kristlik ja sisaldab palvet ja piiblilugemist.
Edastame lastele kristlikke väärtusi, mitte ainult oma lastele,
vaid kõigile One Way küla ümbruses elavaile lastele.
Kool on olnud õnnistuseks mitte ainult meile,
vaid paljudele teistele ümbruskonna peredele.
- Kuidas näed täna "Reede Kristusele" projekti?
- See on väga põnev programm. Selles osaleb palju noori.
Indias on tänapäeval palju haritud noori.
Neist saavad arstid, insenerid jne.
One Way küla lähedal on palju kolledzheid ja ülikoole.
On hea võimalus noortega kohtuda ja viia Jeesus nende juurde.
Alustasime Reede Kristusele projekti noorte seas,
kellel puudub siht elus ja vaimne taust.
Enamus neist on uskmatud ja nad pole kunagi Jeesusest kuulnud.
Jumal on andnud meile hea võimaluse kohtuda noortega
ja rääkida neile Kristusest.
Külastasime nende ülikoole, rääkisime noortega
ja kutsusime neid isiklikult üritustele.
Rääkisime koolide juhtkondadega ja veensime neid,
et aitame noori, andes neile vaimset juhatust,
mis tuleb ühiskonnale kasuks.
Neile meeldisid meie kavatsused ja nad hakkasid koosolekuil käima.
Aeg-ajalt on meil noortele eriprogrammid
ja 500-1500 noort tulevad innukalt meie väljasõitudele,
et saada teada, kes on Kristus.
Meil on väga hea muusikatiim, palju aktiivset tegevust
ja paljud noored tahavad Kristust vastu võtta.
On suur õnnistus teha tööd haritud noorte hulgas.
- Oleme saatnud Soomest lühiajalisi misjonitiime teid aitama.
Sajad soomlased on 10 aasta jooksul siin käinud.
Mida see on teie jaoks tähendanud?
- Huvitaval kombel on mul Soomes rohkem sõpru kui Indias.
See on meie jaoks väga väärtuslik, et nad meil külas käivad.
Lapsed on nii elevil, kui nendega kohtuvad.
See on rohkem väärt, kui suudame ette kujutada.
See puudutab lapsi ja jääb kauaks nende südameisse.
Sama käib ka leskede ja invaliidide kohta.
Mulle meeldib, et One Way Mission'is
ei anna inimesed ainult raha, vaid neile meeldib see töö -
nad armastavad leski ja lapsi ja tulevad isiklikult kohale.
Sellel on laste jaoks suur tähendus, et keegi tuleb Soomest,
nendega kohtuma, kätt suruma ja neid kallistama.
Nende tulek on väga tähtis.
Meie jaoks organisatsioonina on väga oluline,
et meil on nii palju sõpru, kes meie eest palvetavad
ja meid toetavad.
Ilma nende inimesteta poleks see võimalik.
On hämmastav, et meie palvetame siin ja Jumal räägib inimestega seal.
Inimesed tulevad ja aitavad.
Oleme suur perekond - vaatamata kaugusele siiski lähedal.
See on võimalik üksnes Jumalas.
Jumal tegi silla Soome ja India vahele.
Töötame üksmeeles ühise eesmärgi nimel.
See on väga hinnaline.
- Kuidas sa tulevikku näed? Millised väljakutsed meid ootavad?
- Meie tulevik on Tema kätes. Nagu Ta on hoolitsenud meie eest
viimased 10 aastat, nii ka edaspidi.
Meie suurimaks väljakutseks on saavutada isemajandamine
nii kiiresti kui võimalik.
Mõne aasta eest algas majanduskriis ja on probleeme euroga.
See on mõjutanud meie tööd.
Tahaksime, et Jumal aitaks meid, ja inimesed palvetaksid,
et saaksime isemajandavaks, kuidas vähegi võimalik.
See on meie suurim väljakutse.
Tahame luua invaliididekeskuse juurde kurttummade kooli.
Tahame kutsuda linna invaliide siia ja et nad maksaksid oma siinolu eest.
Võime võtta küladest ka vaeseid ja aidata nii kulusid katta,
et Kaarisilta muutuks viie aastaga isemajandavaks.
See on üks meie suurimaid väljakutseid.
Paljud meie lapsed kasvavad suureks ja lähevad ülikoolidesse.
Suurim probleem on tüdrukutega.
Poisid lähevad leiavad töö ja elavad omapead,
kuid tüdrukute eest peame hoolitsema ka siis, kui nad töö leiavad;
et neil kõik hästi läheks, kuni nad abielluvad.
Püüame neid aidata nii kaua kui võimalik.
Üks tüdruk abiellus juba One Way külas,
teised on abiellunud väljaspool.
Koos tööga kasvab ka vastutus.
Peame lapsi aitama nii kaua kui võimalik.
Jumal on meid kõik need kümme aastat juhtinud
ja juhib ka edaspidi. Ka tänavalaste suhtes.
See on suur väljakutse. See pole lihtne töö.
Tahame näha rehabiliteerimiskeskusse tulnud lapsi normaalset elu elamas.
See on üks suurimaid tulevikuväljakutseid.
- One Way Mission International'i nimel: Palju õnne 10. juubeliks!
Aitäh lojaalsuse ja sihikindluse eest!
Jumal õnnistagu sind, su peret, su meeskonda ja tulevikku!
- Suur aitäh! Tahame tänada kõiki teid -
One Way Mission'it Soomes, kõiki oma sõpru maailmas.
Aitäh, et olete kõik need aastad meiega olnud.
On väga oluline, et palvetaksite meie eest ka edaspidi.
Teie palved ja toetus on olnud meie teenistusele suureks abiks.
On raske sõnades väljendada, kui tänulikud me oleme.
Isegi väiksed lapsed on tulvil tänu.
Suur aitäh! Tahame ka teie eest edasi palvetada!
Usun, et Jumal teeb edaspidi veelgi suuremaid asju.
Suur aitäh! - Aitäh!
Nii rääkis Joel Kodali India imest.
Õpetusosas jätkab Tapani Suonto eelmist teemat "Ootaja on võitja."
Piibel ütleb:
"Aga kõik see sai neile osaks näite pärast
ning on kirjutatud hoiatuseks meile, kelle ajal jõuab kätte ajastu lõpp."
Kui me ei toetu ainuüksi Elavale Jumalale,
võime öelda Iisraeli kombel: Tee meile jumal.
On oht, et hakkame tegutsema Aaroni põhimõtete järgi.
Kuigi Iisraeli langemine tundub meile täiesti meeletuna,
on tuhanded Jumala lapsed ajaloo vältel samasse pattu eksinud.
Seepärast ütleb Piibel:
Oota Issandat, ole vahva, ja su süda olgu kindel!
Ootajalgi on omad probleemid.
Kui Jumal kohe ei tegutse ja palvetele ei vasta,
võime hakata küsima, mis minus valesti on.
Ehk olen kuskil eksinud ja Jumal on mind hüljanud.
Hingevaenlane tuleb ja sosistab omi mõtteid.
Tal pole üldse kahju, kui selliseid asju mõtleme.
Saatan sosistab: Täpselt nii see ongi.
Oled kõik ära rikkunud. Jumal õnnistab teisi,
teised on edukad, aga sina oled läbi kukkunud;
sul pole mingit lootust.
Seda ta sosistab ja paljud tulevad nende mõtetega hingehoiule.
Mida ma olen valesti teinud?
Kas rikkusin oma eksimusega kogu elu ära?
Kas kõik on läbi? Kas tasub enam Jumalat uskudagi?
Ristija Johanneselgi oli kord sama kahtlus
ja ta saatis oma jüngrid Jeesuselt küsima:
"Kas sina oled see, kes pidi tulema, või jääme ootama teist?"
Johanneski langes kahtluste küüsi. Kas olen eksinud ja mööda pannud?
Ja ometi oli ta Ristija Johannes, kelle Jumal oli läkitanud.
Ja Jeesus vastas neile -
"Minge teatage Johannesele: pimedad näevad jälle
kurdid kuulevad ja jalutud kõnnivad,
ja vaestele kuulutatakse evangeeliumi."
Johannes, sa ei oodanud asjata.
Keegi ei oota Jumalat asjata.
Sinugi ootamine saab tasutud, sest ootaja on võitja.
Aastatuhande vahetusel seisin kord Indias Araabia mere kaldal.
Mulle tundus, et Jumal tahtis mulle midagi öelda.
Läksin mere kaldale pimedal õhtul, lained kohisesid
ja tegid mu sandaalid märjaks.
Veepiiril seistes kuulsin vaikset Püha Vaimu häält:
Vaata neid merelaineid.
Sama kindlalt, kui lained tulevad randa,
tulevad minu õnnistused teie ellu.
Vaatasin taamalt saabuvaid laineid, mis veeresid kohisedes pimedusest
ja levisid valge vahuharjana piki liivaranda.
Kaugemal merel oli näha üha suuremaid vahuharju,
mis sihikindlalt ranna poole, minu suunas tulid.
Kuid neid pidi mõnda aega veel ootama,
neid ei saanud kiirustada.
Nad tulid kohisedes tasapisi ranna poole.
Mõistsin, et naudime paljusid Jumala õnnistusi täna,
kuid Ta on pannud valmis uusi plaane ja õnnistusi, mis on alles teel.
Jumal valmistab neid praegu oma armastuses ette
ja kui nende aeg käes on, saabuvad nad meie ette
sama vankumatult kui merelained.
Peame vaid armastama Jumalat ja ootama Teda
ning elama täna täielikult Talle.
Tema hoolitseb homsete õnnistuste eest.
Täna teame, mis olid Jumala kauged plaanid varem.
Oleme näinud neid laineid - kuidas on tulnud Jumala õnnistusi
ja vastuseid.
Kuulsime täna, kuidas Jumal andis meile imeliselt
tänavalaste rehabilitatsioonikodu.
Meil ei olnud mingeid majanduslikke võimalusi,
kuid just siis see toimibki. Jumal tõi selle kohale õigel ajal.
Ootasime ja palvetasime selle eest aastaid.
Mäletan mitmeid päevi, kui palvetasin tänavalastetöö eest -
alati oli sama sein vastas: meil polnud mingeid võimalusi
tänavalaste pääste- või rehabilitatsioonikeskuse avamiseks.
Vajadus oli tohutu. Pidime lihtsalt ootama.
Kuid me ei oodanud asjata. Jumal on ustav.
Kui palvetame, võivad vastused juba teel olla.
Võtab aega, enne kui need meieni jõuavad.
Vahel Jumal valmistab meid, teisi inimesi ja olukordi,
enne kui vastused võimalikuks saavad.
Seepärast on võimatu elada võidukat elu Kristuses,
kui sa pole nõus ootama.
Mooses on üks Vana Testamendi võrdkujusid Kristusest.
Nii nagu Iisrael ootas mäelt tagasi Moosest,
nii ootame ka meie Kristust endi keskele tagasi.
Alles Kristuse naasmises toimub meie usu lõplik täitumine.
Võib juhtuda, et aastate kestel muutub meie lootuse alus hämaraks
ja mida me tegelikult ootame.
Näeme vaid õnnistusi siinses ajas, kuid me ei näe igavest lootust,
mille jaoks Kristus tuli.
Meie pilk võib pöörduda igasugustele elamustele,
kogemustele ja õnnistustele; võime otsida paremaid jutlustajaid,
kes annaksid meile parema õndsustunde just siin ja praegu.
Kui olemine õõnsaks muutub ja tekivad vastuolud,
võime kaotada kogu lootuse.
Oleme unustanud, et see maa siin pole meile reserveeritud maa.
Meid pole kutsutud siia maailma; seda maailma hoitakse tule jaoks.
Jumal loob uued taevad ja uue maa, kus valitseb õigsus.
Seda me ootamegi kannatlikult; seda ootab Jumala kogudus
kogu maailmas.
See ühendab meid suureks pereks - ootame elavat Jeesust,
kes peagi tagasi saabub.
Mis tähtsust sellel kõigel lõpuks on,
kui ka ebaõnnestuksime absoluutselt kõiges,
kui oleksimegi kaotanud oma vigade tõttu elus
mitmeid õnnistusi ja kordaminekuid? Siinne elu kaob ühel päeval.
Sinu lootus ja tulevik on teises kuningriigis,
kus koi ei söö ja rooste ei riku; seal pole haigust ega valu.
Seepärast oodakem Jeesust lõpuni ja pidagem meeles,
et meid on kutsutud ootama. See ongi elav usk.
Ta läks taevasse sulle aset valmistama
ja tuleb peagi tagasi, et sind enda juurde võtta.
Ootame siin Teda nagu Iisrael ootas kõrbes Moosest.
Kui Ta veel hetke viibib, ära väsi, nagu Iisrael mäe jalamil,
sest üksnes ootaja on võitja.
See on tänaseks kõik.
Kui soovid saadet uuesti näha, siis täna öösel kell 3.00
või homme kell 11.00 on kordussaade.
Kohtumiseni nädala pärast! Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui käesolev saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi